Benɛ slaali nɛ a je Israel ɔ ya Yɛriko ma a mi ɔ, a ya hi yo ko nɛ a tsɛɛ lɛ ke Rahab ɔ we mi. Yɛriko matsɛ ɔ nu he, nɛ e tsɔ ta buli kɛ ya Rahab we ɔ mi. Rahab ngɔ slaali enyɔ ɔmɛ kɛ laa ngɛ e tsu ɔ yi mi, nɛ e ha nɛ ta buli ɔmɛ gu he kpa. E de slaali ɔmɛ ke: 'Ma ye bua nyɛ ejakaa i le kaa Yehowa piɛɛ nyɛ he, nɛ nyɛ nine maa su zugba a nɔ. I kpa nyɛ pɛɛ nɛ nyɛɛ wo mi si kaa nyɛ ma he ye weku ɔ yi wami.'
Slaali ɔmɛ de Rahab ke: 'Wa ngɛ mo si woe kaa nɔ ko nɔ ko hɛ mi be kpatae ngɛ o we ɔ mi. Moo fi kpa tsutsu ngɛ o saflɛ ɔ he, nɛ nɔ́ ko be o weku ɔ pee.'
Rahab kɛ kpa ko kple slaali ɔmɛ si kɛ gu saflɛ mi. Slaali ɔmɛ pue nɔ kɛ ho yoku ɔmɛ a nɔ ya nɛ a ya laa a he ngɛ lejɛ ɔ ligbi etɛ loko a ho Yoshua ngɔ ya. Israel bi ɔmɛ dla a he nɛ a po Yɔdan Pa a konɛ a ya ngɔ zugba a. Yɛriko ma a ji kekleekle ma nɛ Israel bi ɔmɛ ngɔ. Yehowa de Israel bi ɔmɛ ke a nyɛɛ kɛ bɔle ma a si kake daa ligbi. E ha nɛ a pee jã ligbi ekpa. Se ngɛ ligbi kpaagone ɔ nɔ ɔ, a nyɛɛ kɛ bɔle ma a si kpaago. Lɔ ɔ se ɔ, osɔfo ɔmɛ kpa a bɛ ɔmɛ, nɛ ta buli ɔmɛ kpa ngmlaa wawɛɛ. Kɛkɛ nɛ Yɛriko gbogbo ɔ hule kɛ pue si! Rahab we ɔ ngɛ gbogbo ɔ nɔ, se e hule we. Rahab kɛ e weku ɔ yi na wami ejakaa Rahab ngɔ e hɛ kɛ fɔ Yehowa nɔ.
'Ngɛ jamɛ a blɔ ɔ nɔuu nɔ ɔ, anɛ pi ní tsumihi a nɔ nɛ a da kɛ bu Rahab dalɔ benɛ e he tsɔli ɔmɛ atuu nɛ e pee mɛ nibwɔ, nɛ e wo mɛ blɔ kɛ gu blɔ kpa nɔ kɛ ho ɔ lo?'—Yakobo 2:25